Regeringen har måttet give sig på en række punkter for at indgå en aftale om en ny planlov med blandt andet Socialdemokraterne.

Et bredt politisk flertal er torsdag nået til enighed om en ny planlov, der sætter rammerne for hvordan de danske byer, landskaber og kyster skal kunne indrettes.

Og det står klart, at regeringen har måttet give sig på en række af de områder, hvor de ellers ønskede at liberalisere planloven markant.

Eksempelvis er det ikke lykkedes regeringen at afskaffe kommunernes mulighed for at kræve, at 25 procent af boligerne ved nybyggeri skal være billigere almene boliger. Det var et krav fra Socialdemokraterne, at den mulighed blev bevaret.

- Vi er glade for, at kommunernes mulighed for at kræve 25 procent almene boliger ved nybyggeri stadig eksisterer. Vi har kæmpet hårdt for, at der også fremover er boliger, der er til at betale for sosu-assistenten og politibetjenten i vores byer, siger Socialdemokraternes erhvervsordfører Morten Bødskov.

Større dagligvarebutikker - men kystprojekter udskydes

I regeringens oprindelige udspil var der også lagt op til at der skulle gives tilladelse til i alt 15 nye store byggeprojekter - hoteller, ferieboliger og forlystelsesparker - langs de danske kyster. Men godkendelsen af de projekter er nu sparket til hjørne, og partierne bag aftalen vil på et senere tidspunkt tage stilling til hvor mange af projekterne, der skal gennemføres.

Den nye aftale betyder samtidig, at husejere, der bor inden for strandbeskyttelseslinjen, ikke længere skal søge om dispensation, hvis de vil opføre et gyngestativ, en terrasse eller et skur ved deres bolig. Der bliver også "friere rammer, investeringer og administrative lettelser", og "bedre udviklingsmuligheder for detailhandel", som det lyder i en pressemeddelelse fra Erhvervs- og Vækstministeriet. Blandt andet bliver størrelsesbegrænsningen for dagligvarebutikker i bymidter og bydelscentre fremover på 5.000 kvadratmeter, mod 3.500 kvadratmeter i dag.

Og på trods af, at erhvervs- og vækstminister Troels Lund Poulsen (V) har måttet give sig på flere punkter, er han godt tilfreds:

- Det er en god dag. Jeg kan præsentere en stor aftale om en ny planlov, som giver en lang række friheder, som den ikke giver i dag. For regeringen har det været afgørende at få skabt vækst og udvikling i alle dele af Danmark, siger han.

Danmarks Naturfredningsforening glæder sig på Twitter over, at kystprojekterne er udskudt:

Det ser ud til, at politikerne har aflyst det store kystudsalg! Tak til @KonservativeDK og @Spolitik for at lytte til befolkningen #dkpol — Danmarks Natur (@DanmarksNatur) June 9, 2016

Det er Venstre, Socialdemokraterne, Dansk Folkeparti og Konservative, der står bag den nye aftale. Liberal Alliance forlod forhandlingerne torsdag morgen, da de ikke mente, at de andre partier var klar til at gå langt nok i forhold til at liberalisere reglerne.

Erhvervs- og vækstministeren forventer, at aftalen vil løfte den danske vækst med 2,5 milliarder kroner om året. Loven bliver stemt igennem i Folketinget til oktober.